Riigikohtu esimees toetab uue riigikohtuniku kandidaadina Villem Lapimaad
Riigikohtu esimees Villu Kõve toetab Riigikohtu halduskolleegiumi uue liikmena praegust Tallinna Ringkonnakohtu kohtunikku Villem Lapimaad.
Lapimaa on olnud kohtunikuna ametis üle 20 aasta ja juhib praegu Tallinna Ringkonnakohtu halduskolleegiumi. Aastail 2017–2024 oli ta Tallinna Ringkonnakohtu esimees ja 2006–2014 Tallinna Halduskohtu esimees.
Kohtunikutöö kõrvalt õpetab Lapimaa alates 2010. aastast Tartu Ülikoolis haldusõigust. Samuti on ta koolitanud halduskohtumenetluse- ja korralduse teemadel kohtunikke ning kohtu- ja riigiametnikke. Ühtlasi on Lapimaa halduskohtumenetluse seadustiku ja põhiseaduse kommenteeritud väljaannete üks autoreid.
President Alar Karis tunnustas Lapimaad panuse eest Eesti kohtusüsteemi ja halduskohtumenetluse arengusse 2025. aastal Valgetähe IV klassi teenetemärgiga. 
Riigikohtu esimees Villu Kõve märkis, et Lapimaa on kogenud ja kõrgelt hinnatud kohtunik ning kohtujuht. „Ta on hea loogilise mõtlemisega ja terava sulega kohtunik, kes suudab keerulisi vaidlusküsimusi kiirelt lahendada. Viimastel aastatel andis Lapimaa ka suure panuse uue kohtute arengukava väljatöötamisse, olles selle töögrupi juht,“ ütles Kõve.
Samuti tõi Riigikohtu esimees välja, et Lapimaa on olnud laia ampluaaga kohtunik, kes on aidanud ringkonnakohtus lisaks haldusasjadele lahendada tsiviilasju. „Kõrgemates kohtuastmetes langetatakse otsuseid kollektiivselt, mistõttu pole vähetähtis seegi, et ta on lahendustele suunatud ja kompromisse otsiv kohtunik ja juht. Kuna Lapimaa alustas oma kohtunikukarjääri halduskohtus, siis saab ta tuua Riigikohtu halduskolleegiumisse ka esimese astme kohtuniku vaadet ja kogemust,“ nentis Kõve.
Riigikohtuniku kohale toimunud avalikul konkursil osales neli inimest, kes on kõik ametis ringkonnakohtunikena. Riigikohtu esimees Villu Kõve kuulas ära kohtute haldamise nõukoja ja Riigikohtu üldkogu arvamuse ning otsustas toetada Lapimaa kandidatuuri.
Järgmise sammuna tutvustab Kõve kandidaati Riigikogu fraktsioonidele ja põhiseaduskomisjonile. Riigikohtuniku ametisse kinnitamise otsustab Riigikogu.
Vastavalt seadusele on Eestis kokku 19 riigikohtunikku. Üks ametikoht jäi tühjaks riigikohtunik Ants Kulli surma tõttu tänavu kevadel.

